Тэатральны куфар

«**Тэатра́льны ку́фар**» — міжнародны фэстываль студэнцкіх тэатраў, які штогод ладзіцца Беларускім дзяржаўным унівэрсытэтам з 2003 року. Дэвіз фэстывалю — «Традыцыі. Пошук. Экспэрымэнт». Штогод пастаноўкі фэстывалю наведваюць каля 12 тыс. гледачоў. На пачатак 2015 г. за 11 гадоў існаваньня ў фэстывалі бралі ўдзел тэатральныя студэнцкія калектывы з 60 краінаў сьвету.

## Пераможцы

## Мінуўшчына
29 верасьня 2004 г. у будынку Ліцэю БДУ (Менск, вул. Ульянаўская, д. 8) пачаўся першы фэстываль «Тэатральны куфар», у якім да 3 кастрычніка паўдзельнічалі 11 тэатраў з 4 краінаў Эўропы (Ангельшчына, Беларусь, Расея і Швайцарыя). На адкрыцьці фэстывалю яго ўдзельнікаў вітаў рэктар БДУ Васіль Стражаў. Мастацкім кіраўніком фэсту выступіў Сяргей Турбан. 27 верасьня 2005 г. у Ліцэі БДУ ўрачыста адкрылі 2-і Міжнародны фэстываль студэнцкай тэатральнай творчасьці «Тэатральны куфар». Да 2 кастрычніка 2005 г. у фэстывалі паўдзельнічалі тэатры з 6 краінаў Эўропы (Беларусь, Гішпанія, Летува, Расея, Славенія і Швайцарыя) і 1 краіны Афрыкі (Нігерыя). Выступленьні прайшлі на пляцоўках Ліцэя БДУ, філялягічнага факультэта БДУ і ў галоўным корпусе Беларускага дзяржаўнага аграрнага тэхнічнага ўнівэрсытэту.

6-11 кастрычніка 2008 г. адбыўся 5-ы Міжнародны фэстываль студэнцкіх тэатраў «Тэатральны куфар», на якім 19 студэнцкіх тэатраў з 9 краінаў Эўропы (Беларусь, Летува, Нідэрлянды, Нямеччына, Расея, Сэрбія, Украіна, Францыя і Эстонія) і 1 краіны Азіі (Ізраіль) выступілі з 20 спэктаклямі. Адбор ажыцьцяўляўся з амаль 50 заявак на ўдзел. Трупы тэатраў налічвалі каля 300 актораў. Журы ўлучала прадстаўнікоў з 5 дзяржаваў Эўропы (Беларусь, Брытанія, Латвія, Славенія, Францыя) і 2 дзяржаваў Паўночнай Амэрыкі (ЗША, Канада). На чале журы стаяў старшыня Міжнароднай асацыяцыі ўнівэрсытэцкіх тэатраў (МАУТ) Жан-Жак Ляру (Канада). У сувязі з працягам бясплатнага допуску гледачоў у Ліцэі БДУ спэктаклі праходзілі пры перапоўненых залах (звыш 500 месцаў). На закрыцьці фэстывалю 11 кастрычніка 2008 г. выдалі па-беларуску і па-ангельску зборнік «Бібліятэчка» з 5 п’есамі беларускіх драматрургаў, якія раней не друкаваліся. Агульны лік гледачоў склаў каля 12 тыс. чалавек.

28 верасьня — 3 кастрычніка 2009 г. прайшоў 6-ы Міжнародны фэстываль «Тэатральны куфар», на якім паказалі 22 пастаноўкі тэатраў з 11 краінаў Эўропы (Ангельшчына, Беларусь, Бэльгія, Латвія, Летува, Нямеччына, Польшча, Расея, Славенія, Сэрбія і Эстонія), 2 краінаў Азіі (Іран, Турэччына) і 1 краіны Паўночнай Амэрыкі (Мэксыка). Сярод пастановак адсутнічалі спэктаклі на беларускай мове. 27 верасьня — 2 кастрычніка 2010 г. на 7-ым фэстывалі «Тэатральны куфар» беларускамоўныя спэктаклі адсутнічалі паўторна, хоць удзел бралі 4 тэатры зь Беларусі. Агулам прыехалі тэатры з 16 краінаў.

25 верасьня — 2 кастрычніка 2011 г. адбыўся 8-ы фэстываль «Тэатральны куфар» з удзелам 29 тэатраў з 12 краінаў Эўропы (Беларусь, Латвія, Летува, Нідэрлянды, Нямеччына, Польшча, Расея, Славенія, Сэрбія, Украіна, Харватыя і Эстонія), 2 краінаў Азіі (Грузія, Ізраіль), 1 краіны Афрыкі (Марока) і 1 краіны Паўднёвай Амэрыкі (Бразылія). Упершыню на фэстывалі ўвялі платныя квіткі па 10 тыс. рублёў ($1,77) за месца незалежна ад разьмяшчэньня ў залі. З 13 пастановак ад тэатраў Беларусі на беларускай мове прайшлі 2 (15%): «Афарызм» паводле Ўладзімера Караткевіча (Беларускі дзяржаўны пэдагагічны ўнівэрсытэт) і «Ігрышча» паводле Якуба Коласа (Беларускі дзяржаўны тэхналягічны ўнівэрсытэт). У 2011 року фэстываль стаў уладальнікам срэбнага мэдалю прафэсійнага конкурсу «Брэнд году».

2-6 ліпеня 2012 г. 9-ы фэстываль прайшоў з удзелам тэатраў з 6 краінаў Эўропы (Баўгарыя, Беларусь, Летува, Расея, Украіна, Францыя), 3 краінаў Азіі (Грузія, Кітай, Філіпіны) і 2 краінаў Амэрыкі (ЗША, Уругвай). З 70 спэктакляў адбор для паказу прайшлі 13 заявак. Цана ўваходнага квітка склала 23 тыс. рублёў ($2,76). 4 ліпеня 2012 г. у Палацы культуры прафсаюзаў тэатар БДУ «На бальконе» прадставіў беларускамоўную пастаноўку «Кругі» («Колы») паводле п’есы Ўладзімера Боські. Фэстываль упершыню прайшоў улетку для спалучэньня з адначасным 9-м Сусьветным кангрэсам Міжнароднай асацыяцыі ўнівэрсытэцкіх тэатраў (МАУТ) у Менску, на які зьехаліся прадстаўнікі 35 краінаў. 23-28 верасьня 2013 г. 10-ы «Тэатральны куфар» адбыўся пры ўдзеле тэатраў з 14 дзяржаваў Эўропы (Беларусь, Бэльгія, Брытанія, Грэцыя, Латвія, Летува, Македонія, Малдова, Нямеччына, Польшча, Расея, Славенія, Францыя і Эстонія), 3 дзяржаваў Азіі (Банглядэш, Грузія, Турэччына) і 1 дзяржавы Паўночнай Амэрыкі (Канада). На фэстывалі паставілі 28 спэктакляў. У выніку за 10 гадоў удзельнікамі фэстывалю сталі тэатры з 55 краінаў.

На пачатак 2015 г. за 11 гадоў існаваньня ў фэстывалі бралі ўдзел тэатральныя студэнцкія калектывы з 60 краінаў сьвету.

## Крыніцы

## Вонкавыя спасылкі
* 

Катэгорыя:Студэнцкія фэсты
Катэгорыя:Тэатральныя фэсты
Катэгорыя:Фэсты Беларусі
Катэгорыя:Зьявіліся ў 2004 годзе